अर्थशास्त्रम्/अधिकरणम् २/अध्यायः २१
शुल्क-अध्यक्षः शुल्क-शालां ध्वजं च प्रान्-मुखं उदन्-मुखं वा महा-द्वार-अभ्याशे निवेशयेत्  ।। ०२.२१.०१  ।।
 शुल्क-आदायिनश्चत्वारः पञ्च वा सार्थ-उपयातान्वणिजो लिखेयुः  के कुतस्त्याः कियत्-पण्याः क्व चाभिज्ञानं मुद्रा वा कृता इति   ।। ०२.२१.०२  ।।
 अमुद्राणां अत्ययो देय-द्वि-गुणः   ।। ०२.२१.०३  ।।
 कूट-मुद्राणां शुल्क-अष्ट-गुणो दण्डः   ।। ०२.२१.०४  ।।
 भिन्न-मुद्राणां अत्ययो घटिका-स्थाने स्थानं   ।। ०२.२१.०५  ।।
 राज-मुद्रा-परिवर्तने नाम-कृते वा सपाद-पणिकं वहनं दापयेत्  ।। ०२.२१.०६  ।।
 ध्वज-मूल-उपस्थितस्य प्रमाणं अर्घं च वैदेहिकाः पण्यस्य ब्रूयुः "एतत्-प्रमाणेनार्घेण पण्यं इदं कः क्रेता" इति   ।। ०२.२१.०७  ।।
 त्रि-रुद्ध-उषितं अर्थिभ्यो दद्यात्  ।। ०२.२१.०८  ।।
 क्रेतृ-संघर्षे मूल्य-वृद्धिः सशुल्का कोशं गच्छेत्  ।। ०२.२१.०९  ।।
 शुल्क-भयात्पण्य-प्रमाण मूल्यं वा हीनं ब्रुवतस्तदतिरिक्तं राजा हरेत्  ।। ०२.२१.१०  ।।
 शुल्कं अष्ट-गुणं वा दद्यात्  ।। ०२.२१.११  ।।
 तदेव निविष्ट-पण्यस्य भाण्डस्य हीन-प्रतिवर्णकेनार्घ-अपकर्षणे सार-भाण्डस्य फल्गु-भाण्डेन प्रतिच्छादने च कुर्यात्  ।। ०२.२१.१२  ।।
 प्रतिक्रेतृ-भयाद्वा पण्य-मूल्यादुपरि मूल्यं वर्धयतो मूल्य-वृद्धिं राजा हरेत् । द्वि-गुणं वा शुल्कं कुर्यात्  ।। ०२.२१.१३  ।।
 तदेवाष्ट-गुणं अध्यक्षस्यच्- छादयतः   ।। ०२.२१.१४  ।।
 तस्माद्विक्रयः पण्यानां धृतो मितो गणितो वा कार्यः । तर्कः फल्गु-भाण्डानां आनुग्राहिकाणां च   ।। ०२.२१.१५  ।।
 ध्वज-मूलं अतिक्रान्तानां चाकृत-शुल्कानां शुल्कादष्ट-गुणो दण्डः   ।। ०२.२१.१६  ।।
 पथिक-उत्पथिकास्तद्विद्युः   ।। ०२.२१.१७  ।।
 वैवाहिकं अन्वायनं औपायिकं यज्ञ-कृत्य-प्रसव-नैमित्तिकं देवैज्या-चौल-उपनयन-गो-दान-व्रत-दीक्षा-आदिषु क्रिया-विशेषेषु भाण्डं उच्छुल्कं गच्छेत्  ।। ०२.२१.१८  ।।
 अन्यथा-वादिनः स्तेय-दण्डः   ।। ०२.२१.१९  ।।
 कृत-शुल्केनाकृत-शुल्कं निर्वाहयतो द्वितीयं एक-मुद्रया भित्त्वा पण्य-पुटं अपहरतो वैदेहकस्य तच्च तावच्च दण्डः   ।। ०२.२१.२०  ।।
 शुल्क-स्थानाद्गोमय-पलालं प्रमाणं कृत्वाअपहरत उत्तमः साहस-दण्डः   ।। ०२.२१.२१  ।।
 शस्त्र-वर्म-कवच-लोह-रथ-रत्न-धान्य-पशूनां अन्यतमं अनिर्वाह्यं निर्वाहयतो यथाअवघुषितो दण्डः पण्य-नाशश्च   ।। ०२.२१.२२  ।।
 तेषां अन्यतमस्यऽनयने बहिरेवौच्छुल्को विक्रयः   ।। ०२.२१.२३  ।।
 अन्त-पालः सपाद-पणिकां वर्तनीं गृह्णीयात्पण्य-वहनस्य । पणिकां एक-खुरस्य । पशूनां अर्ध-पणिकां क्षुद्र-पशूनां पादिकाम् । अंस-भारस्य माषिकां   ।। ०२.२१.२४  ।।
 नष्ट-अपहृतं च प्रतिविदध्यात्  ।। ०२.२१.२५  ।।
 वैदेश्यं सार्थं कृत-सार-फल्गु-भाण्ड-विचयनं अभिज्ञानं मुद्रां च दत्त्वा प्रेषयेदध्यक्षस्य   ।। ०२.२१.२६  ।।
 वैदेहक-व्यञ्जनो वा सार्थ-प्रमाणं राज्ञः प्रेषयेत्  ।। ०२.२१.२७  ।।
 तेन प्रदेशेन राजा शुल्क-अध्यक्षस्य सार्थ-प्रमाणं उपदिशेत्सर्वज्ञ-ख्यापनार्थं   ।। ०२.२१.२८  ।।
 ततः सार्थं अध्यक्षोअभिगम्य ब्रूयात्"इदं अमुष्यां उष्य च सार-भाण्डं फल्गु-भाण्डं च । न निहूहितव्यम् । एष राज्ञः प्रभावः" इति   ।। ०२.२१.२९  ।।
 निहूहतः फल्गु-भाण्डं शुल्क-अष्ट-गुणो दण्डः । सार-भाण्डं सर्व-अपहारः   ।। ०२.२१.३०  ।।
 राष्ट्र-पीडा-करं भाण्डं उच्छिन्द्यादफलं च यत् । ।। ०२.२१.३१अ ब  ।।
 महा-उपकारं उच्छुल्कं कुर्याद्बीजं च दुर्लभं   ।। ०२.२१.३१च्द्  ।।